Id-Direttiva tal-Kummissjoni 2001/48/KE
tat-28 ta’ Ġunju 2001
li temenda l-Annessi mad-Direttivi tal-Kunsill 86/362/KEE u 90/642/KEE dwar l-iffissar tal-livelli massimi tal-fdalijiet tal-pestiċidi ġewwa u fuq iċ-ċereali u ċerti prodotti li joriġinaw mill-pjanti, inklużi l-frott u l-ħaxix ta' l-ikel rispettivament.
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 86/362/KEE ta’ l-24 ta’ Lulju 1986 dwar l-iffissar tal-livelli massimi tal-fdalijiet tal-pestiċidi ġewwa u fuq iċ-ċereali [1], kif l-aħħar emendata bid-Direttiva tal-Kummissjoni 2001/39/KE [2], u b’mod partikolari l-Artikolu 10 tagħha,
Wara li kkunsidrat id-Direttiva tal-Kunsill 90/642/KEE tas-27 Novembru 1990 dwar l-iffissar tal-livelli massimi tal-fdalijiet tal-pestiċidi ġewwa u fuq ċerti prodotti li joriġinaw mill-pjanti inklużi l-frott u l-ħaxix ta' l-ikel [3], kif l-aħħar emendata bid-Direttiva 2001/39/KE, u b’mod partikolari l-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 rigward it-tqegħid fis-suq tal-prodotti għall-protezzjoni tal-pjanti [4], kif l-aħħar emendata mid-Direttiva tal-Kunsill 2001/47/KE [5], u b’mod partikolari l-Artikolu 4(1)(f) tagħha,
Billi:
(1) Is-sustanzi attivi ġodda, l-ażossistrobin u l-kresossim metil ġew inklużi fl-Anness I tad-Direttiva 91/414/KE bid-Direttiva tal-Kummissjoni 1999/98/KEE [6] u 1999/1/KEE [7], rispettivament, għall-użu bħala funġiċidi biss, bla ma speċifikat il-kondizzjonijiet partikolari li għandhom impatt fuq il-prodotti li jistgħu jiġu ttrattati bil-prodotti għall-protezzjoni tal-pjanti li fihom dawn l-ingredjenti attivi.
(2) Il-livelli massimi tal-fdalijiet ġewwa u fuq il-prodotti kollha koperti bid-Direttivi 86/362/KE u 90/642/KE ġew stabbiliti bid-Direttivi tal-Kummissjoni 1999/71/KE [8] u 2000/48/KE [9] għall-fdalijiet ta’ l-ażossistrobin, u bid-Direttiva tal-Kummissjoni 2000/58/KE [10] għall-fdalijiet tal-kresossim metil.
(3) Fl-iffissar tal-livelli massimi msemmija, ġie rrikonoxxut illi dawn il-livelli għandhom jibqgħu taħt osservazzjoni u għandhom jinbidlu għalbiex iqisu t-tagħrif u l-informazzjoni l-ġodda. Id-Direttivi 1999/71/KE, 2000/48/KE u 2000/58/KE irrikonoxxew illi l-livelli nazzjonali massimi proviżorji tal-fdalijiet għaċ-ċereali, il-frott u l-ħaxix l-ieħor ta' l-ikel għandhom jiġu ffissati mill-Istati Membri bħala parti mill-awtorizzazzjoni tagħhom tal-prodotti għall-protezzjoni tal-pjanti li jkun fihom l-ażossistrobin jew il-kresossim metil u għandhom jiġu nnotifikati lill-Kummissjoni skond il-ħtiġiet ta’ l-Artikolu 4(1)(f) tad-Direttiva 91/414/KEE. Sabiex tiġi ffaċilitata din l-eventwalità, uħud mil-livelli mdaħħla fid-Direttivi 1999/71/KE u 2000/48/KE u l-livelli kollha mdaħħla fid-Direttiva 2000/58/KE ġew stabbiliti fuq bażi proviżorju, sabiex jgħinu lill-Istati Membri li jikkonċedu aktar awtorizzazzjonijiet għal użi ġodda u sabiex jinnotifkaw lill-Kummissjoni skond il-proċedura deskritta bl-Artikolu msemmi. Dan l-Artikolu jipprovdi illi fejn jeżisti livell massimu Komunitarju tal-fdalijiet u fejn l-użu l-ġdid awtorizzat iwasslu għal livelli ogħla, l-Istat Membru awtorizzant għandu jistabbilixxi l-livell massimu nazzjonali tal-livelli tal-fdalijiet skond l-Artikolu 4(1)(f) tad-Direttiva 91/414/KEE qabel tkun tista’ tingħata l-awtorizzazzjoni.
(4) Sabiex jiġi żgurat illi l-konsumatur jiġi protett adegwatament milli jiġi espost għall-fdalijiet ġewwa jew fuq il-prodotti li għalihom ma tkun ingħatat l-ebda awtorizzazzjoni, ġie kkunsidrat prudenti, fl-adozzjoni tad-Direttivi 1999/71/KE, 2000/48/KE u 2000/58/KE, li jiġu stabbiliti l-livelli massimi proviżorji tal-fdalijiet f'livell iktar baxx ta' kif jiġu stabbiliti analitikament dawn il-prodotti. Kif jiġu stabbiliti fuq livell Komunitarju dawn il-livelli massimi proviżorji tal-fdalijiet huwa bla preġudizzju għall-ħruġ ta’ l-awtorizzazzjonijiet proviżorji mill-Istati Membri għall-użi ta’ l-ażossistrobin u/jew il-kresossim metil fuq dawn il-prodotti skond l-Artikolu 4(1)(f) tad-Direttiva 91/414/KEE.
(5) Sabiex jiġi awtorizzat prodott għall-protezzjoni tal-pjanti, l-Istati Membri jridu japplikaw il-prinċipji uniformi pprovduti fl-Anness VI mad-Direttiva 91/414/KEE waqt li jiġi evalwat, b’mod partikolari, dossier li jħares il-ħtiġiet ta’ l-Anness III mad-Direttiva 91/414/KEE, issottomess mill-applikant għall-awtorizzazzjoni. It-taqsima 8 tal-Parti A ta' l-Anness III mad-Direttiva 91/414/KEE teħtieġ illi l-applikanti jissottomettu ċertu tagħrif li jinkludi l-livelli massimi proposti għall-fdalijiet flimkien ma’ ġustifikazzjoni sħiħa u stimi ta’ l-espożizzjoni potenzjali u attwali permezz tad-dieta u mezzi oħra. It-taqsima 2.4.2 tal-Parti B u t-taqsima 2.5 tal-Parti Ċ ta' l-Anness VI mad-Direttiva 91/414/KEE jeħtieġu illi l-Istati Membri jevalwaw it-tagħrif issottomess rigward l-impatt fuq is-saħħa tal-bniedem u ta' l-annimali li jirriżulta mill-fdalijiet u l-impatt fuq l-ambjent u li jieħdu d-deċiżjonijiet fuq l-awtorizzazzjonijiet li jiżguraw illi l-fdalijiet li jiġru jkunu jirriflettu l-kwantitajiet minimi tal-prodott għall-protezzjoni tal-pjanti meħtieġa għalbiex tinkiseb protezzjoni adegwata li tikkorrispondi mal-prattika t-tajba tal-biedja, applikata b’manjiera hekk illi l-fdalijiet waqt il-ħsad, il-qatla jew wara l-ħażna, kif approprjat, jitnaqqsu għall-minimu.
(6) Ġiet ipprovduta informazzjoni ġdida dwar l-użi ta’ l-ażossistrobin fuq il-brunġiel, il-bżar, il-ħafur, il-ħopp, il-piżelli (friski jew niexfa) u għall-użu tal-kresossim metil fuq l-asparagu, il-frawli u l-frott irqiq u berries oħra. Din l-informazzjoni l-ġdida ġiet evalwata u huwa kkunsidrat approprjat illi jiġu rriveduti l-livelli massimi proviżorji tal-fdalijiet iffissati għal dawn il-prodotti fid-Direttivi 1999/71/KE, 2000/48/KE u 2000/58/KE.
(7) Fl-inklużjoni fl-Anness I tad-Direttiva 91/414/KEE l-evalwazzjoni teknika u xjentifika ta’l-ażossistrobin ġiet iffinalizzata fit-22 ta’ April 1998 fil-format ta' rapport tar-reviżjoni tal-Kummissjoni għall-ażossistrobin. F’dan ir-rapport tar-reviżjoni it-teħid aċċettabbli ta’ kuljum (TAK) ta’ l-ażossistrobin ġie ffissat għal 0,1 mg/kg bw/kuljum. (7) Fl-inklużjoni fl-Anness I tad-Direttiva 91/414/KEE l-evalwazzjoni teknika u xjentifika tal-kresossim metil ġiet iffinalizzata fis-16 ta’ Ottubru 1998 fil-format ta' rapport tar-revizjoni tal-Kummissjoni għall-kresossim metil. F’dan ir-rapport tar-reviżjoni t-teħid aċċettabbli ta’ kuljum (TAK) tal-kresossim metil ġie ffissat għal 0,4 mg/kg bw/kuljum. L-espożizzjoni għal tul il-ħajja tal-konsumaturi għall-prodotti ta’ l-ikel ittrattati bl-ażossistrobin jew bil-krezosossim metil ġiet stmata u kkalkolata skond il-proċeduri u l-prattiċi użati fil-Komunità Ewropea filwaqt li tqiesu l-linji ġwida ppubblikati mill-Organizzazzjoni Dinjija tas-Saħħa [11] u ġie kkalkolat illi l-livelli massimi tal-fdalijiet iffissati b'din id-Direttiva ma joħolqux eċċessività ta’ dawn it-TAKijiet.
(8) Ma ġewx innotati effetti tossiċi akuti li jeħtieġu li tiġi stabbilita doża akuta ta' referenza matul l-istima u d-diskussjoni li saru qabel ma l-ażossistrobin u l-kresossim metil ġew inklużi fl-Anness 1 tad-Direttiva 91/414/KEE.
(9) Is-sieħba kummerċjali Komunitarji ġew ikkonsultati dwar il-livelli ddikjarati f’din id-Direttiva permezz ta’ l-Organizzazzjoni Dinjija tal-Kummerċ u ġew ikkunsidrati l-kummenti tagħhom dwar dawn il-livelli. Il-possibbiltà li jiġu ffissati l-livelli massimi tat-tolleranza fl-importazzjoni tal-fdalijiet fil-każ ta’ kombinazzjonijiet speċifiċi ta’ pestiċidi/wċuħ tar-raba’ trid tiġi eżaminata mill-Kummissjoni fuq il-bażi tas-sottomissjoni ta' l-informazzjoni aċċettabbli.
(10) Ġew ikkunsidrati l-parir u r-rakkomandazzjonijiet tal-Kumitat Xjentifiku tal-Pjanti, b’mod partikolari fejn jirrigwardaw il-protezzjoni tal-konsumaturi dwar il-prodotti ta’ l-ikel ittrattati bil-pestiċidi.
(11) Il-miżuri pprovduti f’din id-Direttiva huma skond l-opinjoni tal-Kumitat Permanenti tas-Saħħa tal-Pjanti,
ADOTTAT DIN ID-DIRETTIVA:
Artikolu 1
Fil-parti A ta’ l-Anness II tad-Direttiva 86/362/KEE għandu jiġi miżjud id-dħul li ġej:
"Il-Fdalijiet tal-pestiċida | Il-Livell Massimu f'mg/kg |
L-Ażossistrobin | 0,3 il-Ħafur |
Artikolu 2
Fl-Anness II mad-Direttiva 90/642/KEE il-kolonni intestati "l-ażossistrobin", u "l-kresossin metil" jiġu mibdula b’dawk iddikjarati fl-Anness ma’ din id-Direttiva.
Artikolu 3
Id-disposizzjoni fl-Artikolu 3(2) tad-Direttiva 2000/42/KE fejn "Il-livell massimu għall-fdalijiet ta’ l-aċefat fuq il-ħawħ għandu jiġi stabbilit għal 0,02 (*) mg/kg" għandha tiġi applikata mill-Istati Membri mill-1 ta' Diċembru 2001.
Artikolu 4
1. Din id-Direttiva għandha tidħol fis-seħħ fil-jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
2. L-Istati Membri għandhom jadottaw u jippubblikaw il-miżuri leġislattivi, regolatorji u amministrattivi sabiex jikkonformaw ma’ din id-Direttiva mhux aktar tard mit-28 ta’ Frar 2002. Għandhom jgħarrfu b'dan minnufih lill-Kummissjoni.
3. Għandhom japplikaw dawn il-miżuri mill-1 ta’ Marzu 2002.
4. Meta l-Istati Membri jadottaw dawn id-disposizzjonijiet, dawn għandu jkun fihom referenza għal din id-Direttiva jew ikunu akkumpanjati minn din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
Artikolu 5
Din id-Direttiva hija indirizzata lill-Istati Membri.
Magħmula fi Brussel, fit-28 ta' Ġunju 2001.